《周玄初祈晴诗》
明代·申屠衡

寥阳之阙天皇居，百灵拱卫群真趋。
羽人神游尻为舆，招摇御真凌空虚。
九关洞启光县珠，绿章封奏人间书。
吴田潦淫三月余，吴淞决防连具区。
春苗荡溺无遗株，吴民业业忧为鱼。
上天好生哀冥愚，羽人稽首帝曰俞。
廓除霾曀开天衢，蛟龙伏藏黑蜧诛。
有秋芃芃还土腴，人无菜色国有储。
羽人有道神明俱，手持玄纲旋斗枢。
紫云为舄丹霞裾，蓬莱清都随所如。
琳宫载敞虞山隅，为予分驻飙轮车。

作者简介：[明]字仲权，大梁（今河南开封）人。徒长洲（今江苏苏州）。洪武（一三六八至一三九八）中徵草谕蜀文授修撰。寻谪濠卒。书体丰肥，类杨铁史。著叩角集。